Mäntsälän Ohkolan työväentalo

Mäntsälän Ohkolan työväentalo oli Mäntsälän kunnassa Ohkolan kylässä sijainnut työväentalo. Talon kivijalka on säilytetty muistomerkkinä. Kiinteistön omistus siirtyi Mäntsälän Sos.Dem. Työväenyhdistykselle vuonna 2017.

Historiaa
Ohkolan työväenyhdistys perustettiin vuonna 1905. Valittu rakennuskomitea valtuutettiin ostamaan asuinkäytössä ollut mökki työväentaloksi. Vuonna 1929 ostettiin noin 2 600 m²:n tontti, jolla talo sijaitsi.. Mökkiä laajennettiin vuosina 1908–1909. Mökin yhteyteen rakennettiin juhlasali, näyttämö ja eteinen. Mökin myyneestä Virrasta tuli työväentalon vahtimestari. Huonoon kuntoon päässeen talon korjaus olisi ollut ylivoimainen tehtävä pienelle työväenyhdistykselle, siksi talo myytiin polttopuiksi 540 markalla vuonna 1970.

Ohkolan työväentalo joutui valtakunnallisen politiikan polttopisteeseen vuonna 1932. Talolla järjestettiin 27. helmikuuta 1932 iltamatilaisuus, jonka pitämisen Suojeluskunta yritti etukäteen estää. Puhujana oli kansanedustaja, tohtori Mikko Erich, joka oli tunnettu Lapuanliikkeen vastustaja. Iltamassa oli läsnä toista sataa henkilöä, mukana myös lapsia. Tilaisuutta turvaamassa oli Helsingistä lähetettyjä poliiseja. Talon piiritti 300–400 aseistautunutta suojeluskuntalaista, ja Erichin puheen alettua he alkoivat ampua pääasiassa ilmaan ja maahan. Muutama luoti osui työväentaloonkin, mutta henkilövahinkoja ei tullut. Ampuminen sai aikaan pakokauhun juhlayleisössä. Nimismies joutui keskeyttämään tilaisuuden, ja Erich poistui paikkakunnalta poliisisaattueessa. Kapinalliset lähtivät kohti Mäntsälää. Maaherra ja nimismies ilmoittivat heille, että kaikki piiritykseen osallistuneet suojeluskuntalaiset on vangittava kuulusteluihin kapinasta syytettyinä. Suojeluskuntalaiset he eivät halunneet perääntyä. Tästä alkoi Mäntsälän kapina, jonka tarkoituksena oli kaataa maan hallitus. Kapina johti Lapuanliikkeen lakkauttamiseen.

Toimintaa työväentalolla
Työväentalo oli Ohkolan ja Kellokosken seudun keskuspaikka. Siellä järjestettiin iltamia, tansseja ja näytelmiä. Pikkujoulut ja erityisesti vappujuhlat olivat tärkeitä tapahtumia. Vappuna kulkue lähti Hyökännummenmäeltä kohti Ohkolan työväentaloa. Juhlissa soitti Kellokosken torvisoittokunta. 1950-luvulla toiminta talossa loppui ja talo jäi tyhjilleen. Viimeinen tilaisuus järjestettiin vuonna 1957.

Lähteet  

Työväentalot
Mäntsälän rakennukset ja rakennelmat